钦定古今图书集成/方舆汇编/职方典/第1470卷 > 《青华洞歌》吴自肃
## 钦定古今图书集成/方舆汇编/职方典/第1470卷 > 《青华洞歌》吴自肃

《驱车》驱车洱海旁，盈盈一水烟微茫。嵯峨绀殿朝朝
阳，登楼遥望山苍苍。侧闻古洞攲云房，蹑屐从之心
徜徉。古色斑剥飞青黄，入门骨冷神清凉。后先然炬
纷成行，惊魂骇目呼娲皇。五丁巨灵开洪荒，能为造
化呈文章。上真群圣来仙幢，错落车马闻腾骧。狮蹲
虎踞形飞扬，向人作势爪牙张。美人隐隐芙蓉妆，珊
瑚丛架围仙床。氤氲石髓沾衣裳，镗𨱏互响声铿锵。
前人留句争辉煌，谁堪独步夸词场。我来四顾生徬
徨，吁嗟人世多面墙。